Mumbai Hmar Welfare Association: Mumbai Tuisunsuo 22/02/09 Vol 1 Issue 25\nMumbai Tuisunsuo 22/02/09 Vol 1 Issue 25\nEI REGENERATION CAMP TAK KHA CHU AW!\nNidang ang bawk in Tarik 12th February, 2009 chawhnung tieng chun office ah sinthaw in kan in thung a, tulai chu sin kan inzang lai tak an bawk leh hun khawralna dingin office sin thaw hma in darkar hni/thum vel chu kan personal mail hai kan la hai chek tawl nghe nghe hlak a. Ei camp fe hma a ka facebook profile a "Regeneration Camp ah ka thang ding a na, speaker ding khawm Rev.Chungthang a ni a, hi camp a hlawtling ngei theina dingin tawngtaina a hai milo san seng ro" ti a ka type hnuoi a chun kawment pakhat hieng hin ka hmu a, "Chalru, laiking.. dam an mei an tan a, a hung mawng nawk hi REGENERATION ei ti hlak an naw?" tiin. Zuk dawn dan ding ka hriet el naw leichun ei blog www.hsapune.blogspot.com dam kha ka zuk en vel pei a. Chutak a chun ei camp report Pu.Samuel Songate in tawi fel taka a report ka zuk tiem a. Zuk koment ve ka tum an leh ka kawment na a report pek nekin a sei lem tum tlat a. Hieng hin chu a felnaw ding a nih ti'n ka delete nawk a. Kha report kha ka ditkhawp naw lei khawm ni lovin ka thaw ding hrietnaw invaiin ka lungril a ei camp lai a inlang hai a tlawm a zawng ka hung tarlang ve lem a nih.\nEi camp thaw na kha chu a hmun an fuk dep dawp bawk a. A hung ve naw hai kha chu ‘Lenlai chan in nih’ ti el chu inti dan nepte chau a nih. In chan ropui hle. Pune a inthawk a bus in darkar thum darkar li vel kan tlan hnung chun lam intung deu hlek hin a lo um a. Chu tlang sip kan zuk tlung chun Coumpound lien deu le inhawi deu a sung a building hai reng reng khawm architect thiem filawr hai in anlo design a nih ti hril hran tul lo a mawi le inhawi kan zuk tlung a. A tlangpang kiltin deuthaw chu vadungtui in an huol khum a. Hmel danglamna tlang a ni naw khawma vanram thlafuol an lo ti vet chu ani ngei awm hi tie ti a kan ngaituo mek lai chun ei camp thaw na ding hmun YMCA Camp, Lakeside, Nilshi chu kan lo tlung a ni ta zing a. Chuongchun riekhmun hai kan hang in siem fel a. Dining hall lientak le inhawi tak a hin bu le hme suongsawl khawm ngai thak lovin du zat zat fak thei dingin an hung sie dawk a. Programme, Camp Committee haiin anlo induong ang chun hun hai kan hang hmang a. Zingkar vai pathien tho hma ei ti dim zing dar ruk (06:00am) in kan tho a. Keini hai rawi iengbek bek nilo, ahminga khawpui a sin thaw a nisa suok lai khawm hmu zen zen ta lo hai tading lem hin chu zing khuo var chu a mawi hlie hlie khawp el a. Kan umna vel tlangsip le a kawl vel a tui chu zingkar nisa innem tak chun a hung khaw eng a. Zingkar vate hai chun siemtu Pathien chu inpak in kiltin kiltang a inthawkin an rawl mawi hai chu an hung insuo bawk a. A boruok an thieng si, khawpui buoina hlak in hung chimbuoi phak lo. Thei nisien chu bawkte khaw a; kha hmuna hung um sawng el khawm ka hnielnaw a nih.\nHmun dang dang a inthawk dam in tawngtaina a milo santu an tam bawk a kei khawm ka lo beisei nek deiin a hlawtling a. Dt.5th February, 2009 zantieng ngui rap in hlasak pei khawm um lovin ei camp nei na ding tieng panin Bus lientawk fet el khan ei hang in tawl lut a. Mumbai tieng a ei unau hai khawm trip hran hran a hung insiem in an remchang dan ang peiin an hung intawl lut ve mek bawk a. Ei hung kir tieng ruok khan chu tha tho takin bus sung ah Perkhuong leh Khuongte hmangin nasatak el in inpakna zaihla ei hung rem a; "Mitthli tla puma tutuhai chun hlimtakin sik an tih. (Psalms 126:5)" ti dam kha eini chung ngeiah khawm a hung indikzie ka lungril ah a hung inlang a. Thlarau malsawmna tamtak ei dawng el bakah challenge ropui tak tak nei in in ei inlawi tawl nawk ni’n ka hriet. Ei hlima ei khek rak rak khawm kha a that lai zingin; suol inhriet dawkna mi tamtak in ei chang kha a nih a ropui bek bek chu. Mi in a fena lampui inhmang in fe pei sien la chu a bo deu deu el ding a nih, sienkhawm inhmang a ni an hriet dawk chun lampui indik chu zawng a ta; a hmu pha leh hraw el a tih. Ei suolna hai ei inhrietdawk pha zet hin chu a thatnaw zie ei hung hmu fie a, Pathien in chu suolna hai chu a mi ngaidam an tah ti ei hung hriet dawk bawk a, chuongchun chu suolna a inthawk chun thlarau thangpuina in ei fihlim thei hlak a nih. Suol inhrietna le ngaidamna mawl kha a nih a pawimaw chu.\nKei ngei khawm Pathien hma a ka tlinnaw zie le ka thlak naw zie nasatak in kan hmu suok a. Pathien thu tieng hieng lawm a tawl le tam in; ka tamzie khawm hre fu lo khawp in ka lo umzie dam kan hriet suok a. Suol sim ding ei lo hauzie dam hi aw ka zuk ngaituo a alo va tam lawm lawm ngei el de. Thil chi te te suol a ei lo ngainaw hai khawm suol an lo ni theizie dam ka hung hriet suok a. Ei Baibul chun, "A tawptaka chun, unauhai, an dik taphawt dam, an zaum taphawt dam, a fel taphawt dam, an thieng taphawt dam, a ditum taphawt dam, an thang mawi taphawt dam, thatna hrim hrim a um a, inpakna hrim hrim a um chun, chuong chu ngaituo ro" (Philipi 4:8) a lo tih a... Chuong ani chun ei thil thaw le ei umdan hai an thang mawinaw le mi hmu dinga a mawi naw hai po po khawm hi suol an hung ni thei ding a na. Nitin minute tin a ei hun hmagdan hai po po hi CCTV damin mi lo la hai sien la, mipui sang tam tak in screen lien tawk tak a dam an mi lo thlir ding ni sien la E khai! Saw saw chu midang ka angpui mei mei ning a tih ti a kuttin hnar a lut hmangdei khawm ei nuom el awm. Eini a hin inthieng nawna peithlak ding annaw leh bansan ding ei va hau awm ngei de! Ei thienghlimna tak hman Pathien mithmu a chu puontiek tirdak um tak nek khawm a tirdak um lem a ni si a. Ei Baibul bawk chun "Tukhawm thil tha thaw ding hre sia, thaw naw chu, a ta dingin suol a nih." (Jakob 4:17) a la ti ta deu deu. Thilthalo ni a ka hriet hai po po an thawkin ka fihlim an leh ka tha el ding rawm ka lo insawn a; hlak kui chu thiltha thaw ding ka hriet hai ka thaw naw khan misuol ka la ni nawk tho tho. Ei ni hai rawi hi thiltha thaw ding dam chu ei hriet rawn rapthlak ve bawk si. E khai! Aw Lalpa vaihai dawr a khawm thil kan inchawk rawnna deu a chu manthlawm te dam in an mi pek hlak annawm mi kawnsesawn pek ve em tala ti tak khawm chu nuom a um el a nih. Tuiluong kawla thingphun a hun taka ra tha insuo kha ei mawphurna alo ni nawk bawk si, chu ding chun Ama (Pathien) thu a sun a zan a ngaituo a zawm a tul bawk si. Bible tiem chu a tha a nih an ti lei a lo tiem hlak, tiem sung sun sun khawma a umzie ngaituo hman lek lo a ka lo tiemzo chang dam kha a tam si. "Ka tlinna Lalpa ka mawina Isu nang chau hi I nih ka tlinna le lawmna" ti chau naw chu thei na reng kei a hin a um lul nawh. Hi hla hi chu Rev. Ngamlalchawl khan a milo phuok khal der a nih!\nNuom in la nuom naw in la khawm Isu Krista’n a thisen hlutaka a mi’n tlan hai hi ama anga thienghlim le a fel famkim anga um ve dingin a mi dit a. Chu chu ei mawphurna lientak a ni bawk. "Chuongchun, in Pa vana mi a thafamkim angin in thafamkim ding a nih." Matthai (5:48) ti le "Mihriem thar chun in inthuom ta sih a, chu mihriem thar chu, hriet famkimna nei dingin a siemtu angpui anga siem tharin a um mek a nih." (Kolossa 3:10). Chanchin pakhat ka tiem a chun hieng hin a hril a. Hmun pakhat a hin lungchiktu (sculptor) pakhat hin sai lim a lo chik a. Mi pakhat kha lai hmun hung hraw ve pa chun a sai lim siem chu thiem a ti em em a. "Ruola iengtinam sai lim kha I zuk chik dawk el leh?" tiin an dawn a. Sai lim siemtu pa chun "Ruolpa ka thil siem hi thil intak tak el annawh; hi lungpui lientak hi sai a angnaw na po po ka chik thlak ringawt a sai lim a hung suok el a nih" tiin a dawn a. Chuongang bawk chun eini ringtu hai khawm mawphurna tam tak ei nei a, Isu Krista (Pathien) ei ang nawna hai, ..inditna dam, inthiengnawna dam, hurna dam, chakna suoldam; duamna dam...(Kolossa 3:5)...le a dang dang hai kha nitin a ei ni an thawk a pei thlak ve hi ei mawphurn na a nih.\nEi Regeneration Camp tak kha chu aw taksa le thlarau tieng malsawnna tamtak ei dawng a inhawi ei ti hle. A let sing tam a inhawi lem le ei mihriem ngairuotna ringawt chun a ropui dan ding khawm a suongtuo phak naw, "An mita inthawkin mitthli po po hrufai ata; Thina um nawk ta naw nih a, Lungngai dam, tap dam, nat dam khawm, um nawk ta bawk naw nih (Thuphuongsuo 21:4) a ti ram chu Lalpan mi thuoi thlung ngei a nuom a nih. Amiruokel chu unau, "Nisienlakhawm, thil inthiengnaw hrim hrim lut der naw nih a, thil tirdakum thawhai le khelinhlip khawm lut naw bawk an tih (Thuphuongsuo 21:7)" ti a ni bawk si. Tiemtu dittak chu ram chu tlungdingin in pei ve tam? Ei Lalpa Isu chun kross lerah I tading le ka ta ding a tlanna sin chu a lo thaw zo dei an tah. Chu hmun thienghlim chu I hluo ve theina dingin nanga tienga I mawphurna thil inthiengnaw le thil tirdak um amanih le Ama ei angnaw na po po peithla dingin a rawl nem in nitin a la ko zing che!\n"Lungdit hai po leh I vanram inlawi kim kan tim ti a ka dawn changin; ka lung a zing hlak Lalpa nang hung khek suok rawh, Hnuoi rothil ngaiin hringnun an hmang zo ding si".\nLalpa’n ropuina chang raw seh. Amen!\nHmar Christian Fellowship,Mumbai 2009-11 thruoitu ding hai:\nChairman: Pu Darthangluoi Sinate\nVice Chairman: Pu Lalramthang Amo\nSecretary: Pu Christopher Lalrothang Tusing\nAsst Secretary: Pu Darzakhum Songate\nFinance Secretary: Pi Esther Songate\nTreasurer: Dr. Laldaikim Sinate\nInformation Secy: Tv.James Daihmingthang Pudaite\nMusic Secy: Tv.James Lalkhumsang\n## Staff Selection Commission hnuoi-a Graduate level ,Mains exam chu a fe meka.Mumbai-a ei member exam pe ve ei zuk hriet thei hai chu Lalthakhum Khawbung,Jacob Shakum le Stephan C Hmar hai annih. Lalthakhum Khawbung lem hi chu hung tlung ding tarik 24 February ,2009 hin Intelligence Bureau hnuoi-a Interview ding nghak mek anih. Hlawtlingna lawmumtak an hung dawng ngei MT chu a nuom pui hle.\n##Nk Hmangaizuol chu zanita inthawk khan damnawna leiin bawrsawm hle-in a khawsa.Medical Doctor pan pui a ni hnungin,enkawl mek ani-a.A hung dam vat ta ei beisei.\n##Tv Zarzolien chu hungtlung ding tarik 26 Feb,2009 hin Maharastra hnuoi-ak class-XII Board exam tran a tih.\n##MumbaiTuisunsuo hai hih in mi hietfuk naw taluo...hi lai hin nunghak ei um ve zinga...tulem hin chu sam thar leh.\n-Nk Lalthazam Songate\n##Tulai ka ruolhanBollywood side dancer in an mi lut san vonga,kei khom side dance min chuktir dingin Rakil le James of Bossini ka fiela,zan tin kan chuk ve char char\n##Joseph le Marka hai camp lut hi midang angin an hlawkpui naw hmel ngei..thu le hla thar an nei nawk ba'ka...iem an hung ang pei ding..\n-Pu Darzkhum Songate\nPosted by Mumbai Tuisunsuo at 12:11 AM\nMumbai Tuisunsuo 15/02/09 Vol 1 Issue 24\nSIEMTHARNAWKNA CAMP REPORT\nMumbai Tuisunsuo 01/02/09 Vol 1 Issue 23